KIRJALLINEN KYSYMYS E-1657/01

esittäjä(t): Antonios Trakatellis (PPE-DE) komissiolle

(12. kesäkuuta 2001)

Aihe: Via Egnatian rakennustöiden myöhästyminen toisen yhteisön tukikehyksen puitteissa ja sen rakentaminen kolmannen yhteisön tukikehyksen puitteissa

Via Egnatian rakentamisesta käytettävissä olevien tietojen mukaan 18 prosenttia oli valmiina ennen vuotta 1994 ja 20 prosenttia rakennettiin vuoden 1994 ja vuoden 2001 puolivälin välisenä aikana. Toisin sanoen vain 38 prosenttia töistä on saatu valmiiksi. Yhteisön varoista hanketta rahoitetaan toisen ja kolmannen yhteisön tukikehyksen puitteissa Via Egnatian osalta 1 100 miljardilla drakmalla ja pohjois-etelä-suuntaisen yhteystien osalta 300 miljardilla drakmalla. Tämä ei kuitenkaan ole riittävästi töiden päätökseen saattamiseksi. Egnatia Odos -yhtiön antamien virallisten lukujen mukaan on käytetty 521 miljardia drakmaa eli vain 35 prosenttia töiden arvioiduista kokonaiskustannuksista. Näin ollen, vaikka varoja käytetään vuosittain 200 miljardia, töiden valmistumiseen tarvitaan vielä viisi vuotta, vaikka huomioon ei oteta yhteysteitä eikä erityisen vaikeita maasto-olosuhteita.

Lisäksi Egnatia Odos -yhtiön uusimman tiedotteen (maaliskuu 2001) mukaan rakennusaikataulu jatkuu vuoteen 2004, kun taas asiasta vastaava ministeri ilmoitti, että Via Egnatian rakentaminen on edistynyt ja että se avataan liikenteelle paljon ennen vuoden 2003 loppua, toisin sanoen kuukausia ennen olympialaisten avaamista.

Työt ovat edistyneet hyvin hitaasti, vaikka rahoitus taataan yhteisön varoista, mutta varojen käyttöaste ei ole Via Egnatian rakentamiseen kohdennettujen investointien tasalla. Voisiko komissio kertoa,

1. mistä töiden viivästyminen johtuu, missä vaiheessa työt ovat ja milloin ne on tarkoitus saada päätökseen?

2. onko hankkeen toteuttamiseen toisen yhteisön tukikehyksen yhteydessä tarkoitetut määrärahat käytetty kokonaan ja jos on, myönnetäänkö hankkeeseen määrärahoja kolmannesta yhteisön tukikehyksestä?

3. mitkä ovat hankkeen kokonaiskustannukset ja kuinka on käytetty tähän mennessä myönnetyt yhteisön määrärahat ottaen huomioon, että niistä vain 20 prosenttia on investoitu rakennustöihin?

Michel Barnier'n komission puolesta antama vastaus

(3. syyskuuta 2001)

Igoumenitsan satamasta Kreikan Turkin vastaiselle rajalle Kipiin kulkeva Egnatian moottoritie on yhteensä 680 kilometriä pitkä.

Jo ennen ohjelmakauden 1994-1999 alkua rakennettiin yhteensä 120 kilometriä pitkä kaksikaistainen tie, jota käytetään väliaikaisesti uuden moottoritien osana.

Ohjelmakausien 1994-1999 ja 2000-2006 tavoite 1 -ohjelmissa Kreikan viranomaiset ehdottavat rakennettavaksi 560 kilometriä tätä moottoritietä. Tästä kokonaispituudesta on rakenteilla jo 455 kilometriä, ja Kreikan viranomaisten mukaan työt on suunniteltu seuraavasti: 155 kilometriä valmiina huhtikuussa 2001, 69 kilometriä valmiina vuoden 2001 lopussa, 78 kilometriä valmiina vuoden 2002 lopussa ja 153 kilometriä valmiina vuosina 2003-2004. Jäljelle jäävää 105 kilometrin osuutta tutkitaan parhaillaan, ja se on rakennettava joko julkisena rakennusurakkana tai käyttöoikeussopimusten puitteissa myös ohjelmakauden 2000-2006 aikana.

Kreikan viranomaisten mukaan töiden etenemiseen on vaikuttanut se, että moottoritie on hyvin suuri hanke, jossa esiintyy ongelmia pääasiassa hankalien geologisten olosuhteiden vuoksi erityisesti läntisissä osissa. Samalla on ollut muitakin haasteita, jotka liittyvät tarpeeseen varmistaa, että reitillä otetaan huomioon ympäristönsuojelunäkökohdat ja vältetään arkeologisen perinnön tuhoamista.

Vuosien 1994-1999 ohjelmassa tähän hankkeeseen osoitettiin julkisia varoja 691 miljoonaa euroa, joista 470 miljoonaa euroa maksettiin Euroopan aluekehitysrahastosta (EAKR). Kreikan viranomaisten toimittamien tietojen perusteella koko summa oli käytetty vuoden 2000 lopussa. Kreikkaa koskevassa yhteisön tukikehyksessä (YTK) ohjelmakaudella 2000-2006 julkisiksi menoiksi on arvioitu 1 325 miljoonaa euroa, joista 663 miljoonaa maksetaan EAKR:sta.

Lisäksi koheesiorahastosta myönnettiin 283 miljoonaa euroa ohjelmakaudella 1994-1999 yhteensä 466 miljoonan euron suuruisiin julkisiin menoihin. Ohjelmakaudella 2000-2006 koheesiorahaston odotetaan antavan tukea 411 miljoonaa euroa yhteensä 746 miljoonan euron suuruisiin julkisiin menoihin.

Kreikan viranomaiset arvioivat hankkeen (560 kilometriä moottoritietä) kustannuksiksi noin kaksi miljardia euroa, joista 691 miljoonaa euroa oli käytetty vuoden 2000 lopussa.